Document ID: 32014L0043

DIRECTIVA 2014/43/UE A COMISIEI
din 18 martie 2014
de modificare a anexelor I, II și III la Directiva 2000/25/CE a Parlamentului European și a Consiliului privind măsurile care trebuie luate împotriva emisiei de poluanți gazoși și de pulberi provenind de la motoarele pentru tractoare agricole și forestiere
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2000/25/CE a Parlamentului European și a Consiliului din 22 mai 2000 privind măsurile care trebuie luate împotriva emisiei de poluanți gazoși și de pulberi provenind de la motoarele pentru tractoare agricole și forestiere și de modificare a Directivei 74/150/CEE a Consiliului (1), în special articolul 7,
întrucât:
(1)
Directiva 2000/25/CE stabilește valorile limită pentru emisiile de poluanți gazoși sau cu pulberi care se aplică în etape succesive și procedura de încercare pentru motoare cu ardere internă pentru tractoare agricole și forestiere prin referire la dispozițiile Directivei 97/68/CE a Parlamentului European și a Consiliului din 16 decembrie 1997 privind apropierea legislațiilor statelor membre referitoare la măsurile împotriva emisiei de poluanți gazoși și de pulberi provenind de la motoarele cu ardere internă care urmează să fie instalate pe echipamentele mobile fără destinație rutieră (2).
(2)
Progresul tehnic impune adaptarea rapidă a cerințelor tehnice stabilite în anexele la Directiva 97/68/CE; prin urmare, directiva respectivă a fost modificată de mai multe ori. În consecință, este necesară alinierea Directivei 2000/25/CE la dispozițiile Directivei 97/68/CE, astfel cum a fost modificată.
(3)
Anexa XII la Directiva 97/68/CE a fost modificată prin Directiva 2012/46/UE a Comisiei (3) pentru a introduce noi alternative de omologare de tip eliberate în conformitate cu progresul tehnic la nivelul CEE-ONU și pentru a asigura armonizarea internațională cu privire la procedurile de omologare alternative. Aceste dispoziții privind omologările de tip alternative ar trebui, prin urmare, să fie introduse în Directiva 2000/25/CE. În plus, este necesar să se actualizeze trimiterile la Regulamentele nr. 49 și nr. 96 ale Comisiei Economice a Națiunilor Unite pentru Europa (CEE-ONU) pentru a se asigura că acestea corespund modificărilor Directivei 97/68/CE în ceea ce privește recunoașterea tipurilor de omologări de tip alternative pentru motoarele destinate tractoarelor agricole și forestiere.
(4)
Prin urmare, anexele I, II și III la Directiva 2000/25/CE ar trebui modificate în consecință.
(5)
Măsurile prevăzute de prezenta directivă sunt conforme cu avizul comitetului instituit în temeiul articolului 20 din Directiva 2003/37/CE,
ADOPTĂ PREZENTA DIRECTIVĂ:
Articolul 1
Anexele I, II și III la Directiva 2000/25/CE se modifică în conformitate cu anexa la prezenta directivă.
Articolul 2
(1) Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 1 ianuarie 2015. Statele membre comunică de îndată Comisiei textele acestor acte.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 18 martie 2014.

Labels: 7
8
3
6